Polisiekassier met lang vingers moet opdok(Argieffoto: SA Polisie/Facebook) ’n Voormalige polisiekassier van Polokwane, Limpopo, moet meer as ŉ kwartmiljoen rand terugbetaal wat sy in 2018 by die polisie gesteel het. Kgomotso Yvonne Mashala (35) is Maandag in die handelshof in Polokwane gevonnis op twee aanklagte van diefstal. Kapt. Matimba Maluleke, woordvoerder van die Valke, sê Mashala het tussen 19 Januarie 2018 en 7 Februarie 2018 by die Polokwane-polisiestasie gewerk toe die diefstal plaasgevind het. Sy was verantwoordelik vir die ontvang en inbetaling van geld by die polisiestasie. “Die ouditeure het besef daar is ŉ tekort van R264 729,60 wat nie verklaar kon word nie,” sê Maluleke. Na afloop van ’n ondersoek deur die Valke is Mashala in hegtenis geneem. Die ondersoek het voorts gewys dat sy die geld op verskillende datums gebuit het. Mashala is op die eerste klag van diefstal tot vyf jaar tronkstraf gevonnis. Dit is heeltemal opgeskort op voorwaarde dat sy R183 727,70 terugbetaal. Sy is drie jaar tronkstraf of ŉ boete van R5 000 opgelê vir die tweede klag. Dit is ook opgeskort op voorwaarde dat sy R81 001,90 terugbetaal. Die algehele bedrag wat Mashala moet opdok, beloop dus R264 729,60.